TIl daglig går Anna Sophia Hansen i 0. klasse på Privatskolen i Sæby, og i den sjette sæson af TV2s populære serie Badehotellet kan hun opleves som den lille pige Emma. Det er Anna Sophia Dalsgaard-Hansens første rigtige tv-rolle. - Det synes jeg godt om. Jeg er faktisk den eneste i min klasse, som er skuespiller, også er Lene, min lærer, rigtig stolt over det, siger den unge skuespiller. Mens de første fem sæsoner af serien foregår i årene 1928-33, tager den nye del sin begyndelse umiddelbart før 2. Verdenskrig. Året er 1939 og meget er sket på Badehotellet. Stuepigen Anes pige, Emma, er vokset og er nu syv år. - Jeg kan godt lide Hr. Weyse. Han spiller klaver og synger på engelsk, siger Anna Sophia Dalsgaard-Hansen og spiller luft-klaver med fingrene for at vise, hvordan Hr. Weyse spiller i Badehotellet. Anna Sophia medvirker i serien fra afsnit to. De første scener blevet indspillet for mere end et halvt år siden. - Så spiller man sådan en rolle, som jeg er på syv år, og så skal man sige det, som man har et hæfte med, forklarer Anna Sophia Dalsgaard-Hansen om jobbet som skuespiller. Selv om Anna Sophia bare er seks år har hun allerede medvirket i flere reklamer og hun havde også en statistrolle i filmen Lykke-Per. Med sin rolle i Badehotellet træder den lille pige indenfor i stuen hos det store publikum. - Jeg har skrevet en autograf. Det var i lufthavnen. De må gerne få en autograf, men når jeg kommer i fjernsynet, så koster en autograf 10 kroner, siger den unge skuespiller.

Referat:
Anna Sophia Dalsgaard-Hansen fra Sæby er et af flere nye ansigter i Badehotellet, som mandag aften er tilbage på skærmen på TV2.